b"\n_START_ARTICLE_\nTell de fulla grossa\n_START_SECTION_\nEtimologia\n_START_PARAGRAPH_\nTilia platyphyllos \xc3\xa9s un nom en llat\xc3\xad que significa til\xc2\xb7ler de fulles amples o grosses. En el nostre entorn tamb\xc3\xa9 \xc3\xa9s coneguda amb altres noms vulgars com: til\xc2\xb7ler, tiller, tillol, t\xc3\xadlia, til\xc2\xb7la, tell, tey, farot.\n_START_SECTION_\nEcologia\n_START_PARAGRAPH_\nCreix als boscos caducifolis barrejat amb altres arbres com els faigs o altres arbres ombr\xc3\xadvols, requereix molta humitat i s\xc3\xb2ls rics en cal\xc3\xa7 o silicis, molt f\xc3\xa8rtils. Tolera un gran ventall de temperatures, excepte les m\xc3\xa9s altes de l'estiu. Es pot trobar a uns 1.000 metres d'altitud, tot i que no sol cr\xc3\xa9ixer m\xc3\xa9s amunt dels 1.500 metres.\n_START_SECTION_\nDescripci\xc3\xb3\n_START_PARAGRAPH_\n\xc3\x89s un arbre gros, que pot arribar a mesurar 30 metres d'al\xc3\xa7ada, tot i que normalment no creix tant, ja que s'utilitza com a arbre ornamental per proporcionar ombra, perqu\xc3\xa8 t\xc3\xa9 un gran port piramidal i un fullatge molt esp\xc3\xa8s. T\xc3\xa9 una rel fasciculada molt profunda. La tija \xc3\xa9s llenyosa, el tronc t\xc3\xa9 una escor\xc3\xa7a fosca de color gris amb petites esquerdes. Les branques joves s\xc3\xb3n entre vermelles i marrons, creixen sempre cap amunt formant grans angles. _NEWLINE_\xc3\x89s un arbre caducifoli de fulles simples. Les fulles s\xc3\xb3n grosses d'entre 8 i 14\xc2\xa0cm de llarg, el limbe t\xc3\xa9 forma de cor (fulles cordiformes) i lleugerament asim\xc3\xa8triques a la base, s\xc3\xb3n pr\xc3\xa0cticament glabres i tenen l'\xc3\xa0pex punxegut. Els marges s\xc3\xb3n dentats de manera irregular. Les fulles s\xc3\xb3n de color verd fosc per l'anvers i m\xc3\xa9s p\xc3\xa0l\xc2\xb7lides i amb vellositats blanquinoses pel revers, en aquesta cara inferior hi destaca molt la nervaci\xc3\xb3 de les fulles, \xc3\xa9s palmada amb nervis secundaris i terciaris que es van creuant. Les fulles del til\xc2\xb7ler es troben escampades al llarg de les branques i es col\xc2\xb7loquen de manera horitzontal a cada costat de la branca, amb les l\xc3\xa0mines mirant cap a la llum o una mica tombades_NEWLINE_Les flors del tell s\xc3\xb3n hermafrodites, petites, pent\xc3\xa0meres i dialip\xc3\xa8teles, desprenen una olor molt suau. Formen infloresc\xc3\xa8ncies en corimbe inserides a una br\xc3\xa0ctea de color verd p\xc3\xa0l\xc2\xb7lid en forma de fulla. Aquestes br\xc3\xa0ctees serveixen perqu\xc3\xa8 el fruit sigui arrossegat pel vent, permetent la disseminaci\xc3\xb3 de la llavor. Cada infloresc\xc3\xa8ncia cont\xc3\xa9 entre 3 i 5 flors. El calze est\xc3\xa0 format per cinc s\xc3\xa8pals que tenen una forma entre ovalada i lanceolada, s\xc3\xb3n membranosos i de color blanquin\xc3\xb3s. Situats entre cada dos s\xc3\xa8pals hi creix un p\xc3\xa8tal (5 p\xc3\xa8tals lliures), aquests s\xc3\xb3n una mica m\xc3\xa9s llargs i estrets que els s\xc3\xa8pals i de color groc p\xc3\xa0l\xc2\xb7lid. Els estams s\xc3\xb3n molt nombrosos, estan lleugerament soldats a la base i tenen els filaments lliures de color blanc i les anteres grogues. El gineceu est\xc3\xa0 format per un ovari s\xc3\xbaper cobert de p\xc3\xa8ls i un estil de color verd. _NEWLINE_El fruit \xc3\xa9s petit, globul\xc3\xb3s i indehiscent, fa entre 0.8 i 1.2\xc2\xa0cm de di\xc3\xa0metre. T\xc3\xa9 una c\xc3\xa0psula llenyosa amb 5 costelles longitudinals molt marcades.\n_START_SECTION_\nAccions farmacol\xc3\xb2giques\n_START_PARAGRAPH_\nEls Flavonoides tenen un efecte ansiol\xc3\xadtic, sedant i di\xc3\xbcr\xc3\xa8tic suau. Els olis essencials tenen una acci\xc3\xb3 sedant i antiespasm\xc3\xb2dica (utilitzats pels dolors menstruals). Els muc\xc3\xadlags s\xc3\xb3n demulcents sobre les mucoses digestives i respirat\xc3\xb2ries. S'ha comprovat que els extractes de les flors tenen activitat antif\xc3\xbangica. _NEWLINE_Els components de l'albura tenen propietats com a reductors de la viscositat sangu\xc3\xadnia, provoquen les accions espasm\xc3\xb2diques del tracte digestiu i permeten la relaxaci\xc3\xb3 de l'esf\xc3\xadnter d'Oddi. _NEWLINE_A m\xc3\xa9s la til\xc2\xb7la \xc3\xa9s un bon diafor\xc3\xa8tic, que provoca un augment de sudoraci\xc3\xb3 i fa disminuir la temperatura corporal.\n_START_SECTION_\nUsos medicinals\n_START_PARAGRAPH_\n\xc3\x89s apropiat utilitzar el tell de fulles grosses contra l'ansietat, l'insomni, refredats, s\xc3\xadndromes gripals, tos irritant, asma, indigestions, migranyes per disfunci\xc3\xb3 hepatobiliar, espasmes gastrointestinals, gastritis... _NEWLINE_La manera m\xc3\xa9s comuna de consumir Tilia platyphyllos \xc3\xa9s fent infusions de les seves infloresc\xc3\xa8ncies o de l'albura, per\xc3\xb2 tamb\xc3\xa9 s'utilitzen els extractes de les flors per fabricar xamp\xc3\xbas o gels. L'albura s'utilitza per formar c\xc3\xa0psules i poder prendre-les com a pastilles. _NEWLINE_Els tells tenen altres aplicacions a part de les medicinals. S'utilitzen com a arbres decoratius perqu\xc3\xa8 proporcionen molta ombra, s'aprofita la seva fusta que pesa poc i permet treballar-la b\xc3\xa9 i les fulles fresques es consumeixen en amanides.\n_START_SECTION_\nToxicitat\n_START_PARAGRAPH_\nEl tell no presenta gaire toxicitat, per\xc3\xb2 el consum excessiu d'infusions de til\xc2\xb7la pot provocar obstruccions de les vies biliars i es recomana no prendre extractes d'albura quan es pren medicaci\xc3\xb3 anticoagulant. _NEWLINE_No s'ha observat efectes nocius durant la lact\xc3\xa0ncia ni l'embar\xc3\xa0s."